ตลท.ไฟเขียวเลิกหักมาร์เก็ตติง25%
ตลาดหลักทรัพย์เปิดทางเลิกหักผลตอบแทนมาร์เก็ตติง 25% ร่วมมือสมาคมฯ พัฒนาคนในวงการหลักทรัพย์
1 เม.ย. 2553

ตลาดหลักทรัพย์เปิดทางเลิกหักผลตอบแทนมาร์เก็ตติง 25% ร่วมมือสมาคมฯ พัฒนาคนในวงการหลักทรัพย์
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า สมาคมบริษัทหลักทรัพย์ยังไม่ได้แจ้งมติที่ประชุมเรื่องการยกเลิกเกณฑ์การหักผลตอบแทนของเจ้าหน้าที่การตลาดหรือมาร์เก็ตติงเก็บไว้ 25% ซึ่งส่วนตัวไม่มีอะไรขัดข้อง แต่ก็ต้องหาแนวทางในการพัฒนาคุณภาพบุคลากรเพื่อให้สอดคล้องกันหากมีการยกเลิกดังกล่าว
สำหรับผลการเปิดเสรีค่านายหน้าซื้อขายหลักทรัพย์ (คอมมิชชัน) ขั้นบันไดในช่วง 3 เดือนที่ผ่านมา ยังไม่มีผลกระทบต่อธุรกิจหลักทรัพย์ โดยธุรกิจยังสามารถดำเนินไปได้ด้วยดี และสมาคมมีความพยายามที่จะพัฒนาเพื่อก้าวเข้าสู่การเปิดเสรีค่าคอมมิชชัน
นางภัทรียา กล่าวว่า ตลาดหลักทรัพย์ร่วมกับสมาคมบริษัทหลักทรัพย์ จัดทำ Roadmap แผนพัฒนาบุคลากรในธุรกิจหลักทรัพย์ เพื่อพัฒนาและยกระดับคุณภาพมาร์เก็ตติง ซึ่งเป็นประโยชน์อย่างมากต่อธุรกิจหลักทรัพย์ ผู้ลงทุน และการพัฒนาตลาดทุนไทยที่จะต้องเพิ่มขีดความสามารถทางการแข่งขันให้ทัดเทียมระดับสากล
สำหรับโครงการนี้มีแผนสร้างผู้อบรมจำนวน 70 คนให้บริษัทหลักทรัพย์นำไปต่อยอดขยายผลให้ความรู้มาร์เก็ตติง และเผยแพร่ความรู้ให้กว้างขวางและทั่วถึง โดยคาดว่าจะมีมาร์เก็ตติงผ่านการอบรมกว่า 650 คนจากทั้งหมด 5,000 คน